Verdagte dood, twee vas ná KZN-massaskietery(Foto: SAPD) ŉ Verdagte is doodgeskiet en nog twee in hegtenis geneem nadat 10 mense, almal glo van dieselfde familie, Vrydag koelbloedig buite Pietermaritzburg, KwaZulu-Natal, vermoor is. Sewe vroue en drie mans is in die skietery dood. Die oorledenes was tussen 13 en 63 jaar oud. Die slagoffers is doodgeskiet toe ŉ onbekende aantal aanvallers in die vroeë oggendure die huis waarin hulle was, ingestorm en hulle oorrompel het. Bheki Cele, minister van polisie, het saam met nog polisiehoës die toneel in die Imbali- informele nedersetting besoek. Volgens Cele het die polisie inligting opgevolg oor ŉ “reinigingseremonie” naby die misdaadtoneel. Minister Bheki Cele tydens sy besoek aan die toneel (Foto: SAPD) Die verdagtes wat hier aangetref is, het op polisiebeamptes losgebrand. Die polisie het teruggeskiet en een van die verdagtes noodlottig gewond. Een van die verdagtes is gewond en is saam met nog ŉ makker in hegtenis geneem. Een verdagte kon daarin slaag om weg te kom. Die verdagte wat doodgeskiet is, was volgens Cele berug in die omgewing en word vermoedelik met verskeie misdade, waaronder moord, verbind. Daar is tydens die inhegtenisnemings op drie vuurwapens beslag gelê. Genl. Fannie Masemola, nasionale polisiekommissaris, het saam met Cele die toneel besoek. Die motief vir die voorval is nog nie bekend nie. Dit is na bewering die tweede massaskietery in een week in KwaZulu-Natal. Vier mense is glo Donderdag by ŉ huis in KwaMashu, noord van Durban, doodgeskiet.